CELEX: 52017PC0792
Language: mt
Date: 2017-12-20
Title: Proposta għal DIRETTIVA TAL-PARLAMENT EWROPEW U TAL-KUNSILL li temenda d-Direttiva (UE) 2016/97 rigward id-data tal-applikazzjoni tal-miżuri ta’ traspożizzjoni tal-Istati Membri

IL-KUMMISSJONI EWROPEA
            Brussell, 20.12.2017
            COM(2017) 792 final
            2017/0350(COD)
            Proposta għal
            DIRETTIVA TAL-PARLAMENT EWROPEW U TAL-KUNSILL
            li temenda d-Direttiva (UE) 2016/97 rigward id-data tal-applikazzjoni tal-miżuri ta’ traspożizzjoni tal-Istati Membri
             (Test b’relevanza għaż-ŻEE)
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               Id-Direttiva (UE) 2016/97 (“l-IDD”) tipprovdi qafas legali armonizzat u aġġornat għad-distribuzzjoni ta’ prodotti tal-assigurazzjoni u tar-riassigurazzjoni, inklużi prodotti ta’ investiment fl-assigurazzjoni, fis-Suq Intern. Hija għandha l-għan li tiżgura trasparenza akbar tad-distributuri tal-assigurazzjoni fir-rigward tal-prezz u l-kost tal-prodotti tagħhom, informazzjoni aħjar u li tinftiehem aktar dwar il-prodott u regoli mtejba tal-kondotta tal-operazzjonijiet, b’mod partikolari fir-rigward tal-konsulenza. Ir-regoli l-ġodda se jkunu applikabbli għall-kanali kollha ta’ distribuzzjoni, inkluż il-bejgħ dirett minn kumpaniji tal-assigurazzjoni biex jinħolqu kundizzjonijiet ekwivalenti ta’ kompetizzjoni għad-distributuri kollha u jagħtu garanzija ta’ standards għolja ta’ protezzjoni għall-konsumaturi.
            
            
               L-IDD daħlet fis-seħħ fit-23 ta’ Frar 2016 u l-Istati Membri se jkollhom sat-23 ta’ Frar 2018 biex jittrasponu u japplikaw id-dispożizzjonijiet tagħha, kif imsemmi fl-Artikolu 42 tad-Direttiva. Għalhekk, sat-23 ta’ Frar 2018, id-distributuri tal-assigurazzjoni jkunu meħtieġa li jikkonformaw mar-regoli l-ġodda. 
            
            
               Fil-21 ta’ Settembru 2017, il-Kummissjoni adottat żewġ Regolamenti Delegati li jissupplimentaw l-IDD fir-rigward tar-rekwiżiti tas-sorveljanza u tal-governanza tal-prodotti għall-impriżi tal-assigurazzjoni u d-distributuri tal-assigurazzjoni (ir-Regolament POG) u tar-rekwiżiti ta’ informazzjoni u r-regoli tal-kondotta tal-operazzjonijiet applikabbli għad-distribuzzjoni ta’ prodotti ta’ investiment ibbażati fuq l-assigurazzjoni (ir-Regolament IBIP). Matul il-perjodu ta’ skrutinju, il-Parlament Ewropew osserva li l-industrija jista’ jkollha bżonn aktar żmien biex timplimenta l-bidliet tekniċi u organizzattivi meħtieġa biex ikun hemm konformità mar-Regolamenti Delegati. Fid-deċiżjonijiet tagħha li ma tqajjem l-ebda oġġezzjoni għar-Regolamenti Delegati, hija talbet lill-Kummissjoni biex tadotta proposta leġiżlattiva li twaqqaf data ta’ applikazzjoni fl-1 ta’ Ottubru 2018, iżda ma talbitx estensjoni tad-data ta’ traspożizzjoni għad-Direttiva 2016/97
                  1
               . Sittax-il Stat Membru appoġġa l-proposta tal-Parlament Ewropew u talab estensjoni tal-perjodu ta’ traspożizzjoni sal-1 ta’Ottubru 2018.
            
            
               Skont il-Parlament Ewropew u għadd ta’ Stati Membri, l-applikazzjoni estiża se tippermetti inter alia lis-settur tal-assigurazzjoni, li jinkludi operaturi żgħar bħal negozji ta’ distribuzzjoni b’persuna waħda u kumpaniji tal-assigurazzjoni fuq skala żgħira, biex jippreparaw aħjar għal implimentazzjoni korretta u effettiva tal-IDD bl-għarfien sħiħ taż-żewġ Regolamenti Delegati u l-miżuri ta’ traspożizzjoni nazzjonali rilevanti, filwaqt li tiżgura ċ-ċertezza legali għal dawk kollha kkonċernati. 
            
            
               Minħabba ċ-ċirkustanzi eċċezzjonali u l-limitu ta’ żmien partikolari ħafna tad-dati ta’ traspożizzjoni u applikazzjoni tal-IDD u d-dati ta’ applikazzjoni taż-żewġ Regolamenti Delegati, il-Kummissjoni għalhekk taqbel li taġixxi fuq it-talba mingħand il-Parlament Ewropew u l-Istati Membri biex tiġi estiża d-dat ali minnha l-Istati Membri għandhom japplikaw il-liġijiet, regolamenti u dispożizzjonijiet amministrattivi meħtieġa biex jikkonformaw mal-IDD sal-1 ta’ Ottubru 2018, minkejja l-opinjoni tal-Kummissjoni li l-industrija diġà ngħatat żmien konsiderevoli biex tadatta, biex jingħata aktar żmien lill-industrija tal-assigurazzjoni biex tipprepara għad-dispożizzjonijiet il-ġodda dwar id-distribuzzjoni tal-assigurazzjoni.
            
            
               Barra minn hekk, b’ħarsa lejn l-urġenza eċċezzjonali fil-posponiment tad-data ta’ applikazzjoni, skont il-prinċipju ta’ kooperazzjoni sinċiera (l-Artikolu 4(3) TUE), il-Kummissjoni se tistieden lill-Parlamenti nazzjonali jwieġbu qabel it-tmiem tal-perjodu ta’ tmien ġimgħat stabbilit fil-Protokoll Nru 2 u jekk possibbli jikkonfermaw sad-19 ta’ Jannar 2018 li ma jkunux beħsiebhom jibgħatu opinjoni motivata. 
            
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  Il-proposta hija bbażata fuq l-Artikoli 53(1) u l-Artikolu 62 tat-TFUE.
               
            
            
               •Sussidjarjetà (għall-kompetenza mhux esklużiva) 
            
            
               
                  Skont il-prinċipju tas-sussidjarjetà, l-azzjoni tal-UE tista’ tittieħed biss jekk l-għanijiet previsti ma jkunux jistgħux jintlaħqu mill-Istati Membri waħedhom. L-intervent tal-UE huwa meħtieġ sabiex jittejjeb il-funzjonament kif suppost tas-suq intern u biex tiġi evitata distorsjoni tal-kompetizzjoni fil-qasam tas-swieq tat-titoli. F’dan ir-rigward, il-leġiżlazzjoni li qed tiġi emendata, tiġi adottata f’konformità sħiħa mal-prinċipju tas-sussidjarjetà u kwalunkwe emenda li ssirilha jeħtieġ li ssir permezz ta’ proposta tal-Kummissjoni.
               
            
            
               • Proporzjonalità
            
            
               L-azzjoni tal-UE hija neċessarja biex jinkisbu l-objettivi mfittxija minn l-IDD. L-istabbiliment ta’ data ta’ applikazzjoni kif proposta huwa neċessarju biex jiġi permess ippjanar u implimentazzjoni effiċjenti u bl-ordni mill-partijiet kollha involuti tad-dispożizzjonijiet involuti. Din il-proposta għaldaqstant se tiżgura li l-għanijiet tal-IDD jkunu jistgħu jintlaħqu.
            
            
               3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               Din il-proposta mhijiex akkumpanjata minn Valutazzjoni tal-Impatt separata għaliex diġà kien saret valutazzjoni tal-impatt dwar l-IDD. Din il-proposta ma tibdilx l-IDD fis-sustanza u ma timponix obbligi ġodda fuq l-intrapriża tal-assigurazzjoni. Hija għandha biss l-għan li temenda d-data ta’ applikazzjoni tad-dispożizzjonijiet tal-IDD biex tagħti l-opportunità għas-settur tal-assigurazzjoni biex japplika dawk id-dispożizzjonijiet.
            
         
         
            
               4.IMPLIKAZZJONIJIET BAĠITARJI
            
            
               Il-proposta ma għandhiex impatt baġitarju għall-Kummissjoni.
            
            
               
            
               2017/0350 (COD)
            
            
               Proposta għal
            
            
               DIRETTIVA TAL-PARLAMENT EWROPEW U TAL-KUNSILL
            
            
               li temenda d-Direttiva (UE) 2016/97 rigward id-data tal-applikazzjoni tal-miżuri ta’ traspożizzjoni tal-Istati Membri
            
            
                (Test b’relevanza għaż-ŻEE)
            
            
               IL-PARLAMENT EWROPEW U L-KUNSILL TAL-UNJONI EWROPEA,
            
            
               Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikoli 53(1) u 62 tiegħu,
            
            
               Wara li kkunsidraw il-proposta mill-Kummissjoni Ewropea,
            
            
               Wara li l-abbozz tal-att leġiżlattiv intbagħat lill-parlamenti nazzjonali,
            
            
               Wara li kkunsidraw l-opinjoni tal-Kumitat Ekonomiku u Soċjali Ewropew
                  2
               , 
            
            
               Waqt li jaġixxu skont il-proċedura leġiżlattiva ordinarja,
            
            
               Billi:
            
            
               (1)Id-Direttiva (UE) 2016/97 tal-Parlament Ewropew u tal-Kunsill
                  3
                tarmonizza d-dispożizzjonijiet nazzjonali li jikkonċernaw id-distribuzzjoni ta’ prodotti tal-assigurazzjoni u tar-riassigurazzjoni u prodotti ta’ investiment ibbażati fuq l-assigurazzjoni minn intermedjarji tal-assigurazzjoni, kumpaniji tal-assigurazzjoni, l-impjegati tagħhom u intermedjarji tal-assigurazzjoni anċillari fl-Unjoni. 
            
            
               (2)Skont l-Artikolu 42 tad-Direttiva (UE) 2016/97, l-Istati Membri għandhom idaħħlu fis-seħħ il-liġijiet, regolamenti u disposizzjonijiet amministrattivi meħtieġa biex jikkonformaw ma’ dik id-Direttiva sat-23 ta’ Frar 2018.
            
            
               (3)Fil-21 ta’ Settembru 2017, il-Kummissjoni adottat żewġ Regolamenti Delegati li jissupplimentaw id-Direttiva (UE) 2016/97, wieħed fir-rigward tar-rekwiżiti tas-sorveljanza u tal-governanza tal-prodotti għall-impriżi tal-assigurazzjoni u d-distributuri tal-assigurazzjoni
                  4
               , u l-ieħor fir-rigward tar-rekwiżiti ta’ informazzjoni u r-regoli tal-kondotta tal-operazzjonijiet applikabbli għad-distribuzzjoni ta’ prodotti ta’ investiment ibbażati fuq l-assigurazzjoni
                  5
               .
            
            
               (4)Fid-deċiżjonijiet tiegħu li ma jqajjem l-ebda oġġezzjoni għar-Regolamenti Delegati msemmija fil-premessa 3
                  6
               , il-Parlament Ewropew stieden lill-Kummissjoni biex tadotta proposta leġiżlattiva li tistabbilixxi l-1 ta’ Ottubru 2018 bħala d-data ta’ applikazzjoni tal-liġijiet, regolamenti u dispożizzjonijiet amministrattivi meħtieġa għall-konformità mad-Direttiva (UE) 2016/97, minflok it-23 ta’ Frar 2018. Il-parlament Ewropew issostanzja dik it-talba bil-ħtieġa li l-imprizi tal-assigurazzjoni u d-distributuri tal-assigurazzjoni jingħataw aktar ħin biex iħejju aħjar għal implimentazzjoni korretta u effettiva tad-Direttiva (UE) 2016/97 u biex jimplimentaw il-bidliet tekniċi u organizzattivi meħtieġa għall-konformità mar-Regolamenti Delegati. 
            
            
               (5)Minħabba l-perjodu qasir ħafna ta’ żmien li fadal qabel ma l-liġijiet, regolamenti u dispożizzjonijiet amministrattivi nazzjonali meħtieġa għall-konformità mad-Direttiva (UE) 2016/97 jiddaħħlu fis-seħħ, din id-Direttiva jenħtieġ li tidħol fis-seħħ mingħajr dewmien.
            
         
         
            
               (6)Għalhekk jenħtieġ li d-Direttiva (UE) 2016/97 tiġi emendata skont dan,
            
            
               ADOTTAW DIN ID-DIRETTIVA:
            
            
               Artikolu 1
            
            
               Id-Direttiva (UE) 2016/97 hija emendata kif ġej:
            
            
               (1)fl-Artikolu 42, il-paragrafu 1 jiġi emendat kif ġej:
            
            
               (2)(a)
                     l-ewwel subparagrafu huwa sostitwit b'dan li ġej:
            
            
               (3)“Sat-23 ta’ Frar 2018, l-Istati Membri għandhom jadottaw u jippubblikaw il-miżuri meħtieġa biex jikkonformaw ma’ din id-Direttiva. Dawn għandhom minnufih jinfurmaw lill-Kummissjoni.”; 
            
            
               (4)(b)
                     jiżdied is-subparagrafu li ġej: 
            
            
               “L-Istati Membri għandhom japplikaw il-miżuri msemmija fl-ewwel subparagrafu mill-1 ta’ Ottubru 2018.”;
            
            
               (5)fl-Artikolu 44, l-ewwel paragrafu jiġi sostitwit b’dan li ġej:
            
            
               Id-Direttiva 2002/92/KE, kif emendata mid-Direttivi elenkati fil-Parti A tal-Anness II ta’ din id-Direttiva, titħassar b’effett mill-1 t’Ottubru 2018, mingħajr preġudizzju għall-obbligi tal-Istati Membri dwar il-limiti ta’ żmien għat-traspożizzjoni fil-liġi nazzjonali tad-Direttivi stabbiliti fil-Parti B tal-Anness II ta’ din id-Direttiva.”.
            
            
               Artikolu 2
            
            
               Din id-Direttiva għandha tidħol fis-seħħ fil-jum tal-pubblikazzjoni tagħha f' Il-Ġurnal Uffiċjali tal-Unjoni Ewropea.
            
            
               Artikolu 3
            
            
               Din id-Direttiva hija indirizzata lill-Istati Membri.
            
            
               Magħmul fi Brussell,
            
            
               
                  Għall-Parlament Ewropew
                        Għall-Kunsill
               
               
                  Il-President
                        Il-President
               
            
         
         
            
                  
                     (1)
                  
                        C(2017)06218 – 2017/2854(DEA); C(2017)06229 – 2017/2855(DEA), adottat fil-25.10.2017.
               
               
                  
                     (2)
                  
                        ĠU C , , p. .
               
               
                  
                     (3)
                  
                        Id-Direttiva (UE) 2016/97 tal-Parlament Ewropew u tal-Kunsill tal-20 ta' Jannar 2016 dwar id-distribuzzjoni tal-assigurazzjoni (ĠU L 26, 2.2.2016, p. 19).
               
               
                  
                     (4)
                  
                        [Ir-Regolament Delegat tal-Kummissjoni (UE) .../... tal-21 ta’ Settembru 2017 li jissupplimenta d-Direttiva (UE) 2016/97 tal-Parlament Ewropew u tal-Kunsill fir-rigward tar-rekwiżiti tas-sorveljanza u tal-governanza tal-prodotti għall-impriżi tal-assigurazzjoni u d-distributuri tal-assigurazzjoni (ĠU C [...], [...], p. [...])].
               
               
                  
                     (5)
                  
                        [Ir-Regolament Delegat tal-Kummissjoni (UE) .../... tal-21 ta’ Settembru 2017 li jissupplimenta d-Direttiva (UE) 2016/97 tal-Parlament Ewropew u tal-Kunsill fir-rigward ta’ regoli dwar il-kondotta tal-operazzjonijiet applikabbli għad-distribuzzjoni ta’ prodotti ta’ investiment ibbażati fuq l-assigurazzjoni (ĠU C [...], [...], p. [...])].
               
               
                  
                     (6)
                  
                        P8 TA-PROV(2017)0404 u P8 TA-PROV(2017)0405, adottat fil-25.10.2017, Disponibbli fuq http://www.europarl.europa.